SKRIFTLIG FORESPØRGSEL P-2428/01

af Bart Staes (Verts/ALE) til Kommissionen

(3. september 2001)

Om: Anvendelse af kemiske våben i Tyrkiet og Irak og Den Europæiske Unions fælles udenrigs- og sikkerhedspolitik

I sit svar på spørgsmål E-0680/01(1) meddeler Rådet, at anvendelsen af kemiske våben mod kurderne er hverken blevet rejst i Rådet eller i Rådets organer. Rådet har derfor ikke udtalt sig om dette spørgsmål. (sic). Dette er et forbløffende standpunkt. De 15 EU-medlemsstater nægter at udvikle en sammenhængende strategi med hensyn til anvendelse af kemiske våben mod på den en side den kurdiske befolkning i Irak og på den anden side den kurdiske befolkning i Tyrkiet.

Fredag den 16. februar 2001 udførte amerikanske og engelske fly luftangreb over hovedstadsområdet i Irak. Den engelske udenrigsminister Robin Cook oplyste, at bombardementerne var nødvendige for at opretholde flyforbuddet i den nordlige og den sydlige zone i Irak. Disse zoner er nødvendige for at beskytte den kurdiske befolkning i den nordlige del af landet og shiitterne i den sydlige del. Da Saddam endnu havde lov til at flyve over de nordlige egne, brugte han kemiske våben mod kurderne. Han ville gøre det igen, hvis vi gav ham chancen for det, erklærede Cook.

Cooks standpunkt vedrørende anvendelsen af kemiske våben i Irak står i skærende kontrast til EU-medlemsstaternes standpunkt vedrørende anvendelsen af kemiske våben i Tyrkiet. Således afviser Rådet fortsat at udtale sig om den tyrkiske hærs anvendelse af kemiske våben den 11. maj 1999. Det ville imidlertid være hensigtsmæssigt, om der som et led i den fælles udenrigs- og sikkerhedspolitik blev udarbejdet en sammenhængende strategi med hensyn til det kurdiske spørgsmål i Irak og Tyrkiet.

Agter Kommissionen at fremsætte forslag for Rådet i henhold til artikel 22 i EU-traktaten med henblik på udarbejdelse af en sammenhængende strategi vedrørende et forbud mod anvendelse af kemiske våben i Tyrkiet og Irak? I benægtende fald, hvorfor afviser Kommissionen at fremsætte et forslag i henhold til artikel 22 i EU-traktaten i betragtning af spørgsmålets særlige betydning for den fælles udenrigs- og sikkerhedspolitik?

(1) EFT C 340 E af 4.12.2001, s. 66.

Svar afgivet på Kommissionens vegne af Christopher Patten

(12. november 2001)

Kommissionen har taget det forslag ad notam, at den bør udøve sin initiativret inden for rammerne af den fælles udenrigs- og sikkerhedspolitik (FUSP), for at Rådet kan indtage en holdning til visse af Iraks og Tyrkiets aktiviteter.

Der skal mindes om, at Irak og Tyrkiet befinder sig i meget forskellige situationer med hensyn til international ret, og at det næppe ville være muligt at finde frem til en identisk holdning til de to lande. FN's Sikkerhedsråd har eksplicit fordømt undertrykkelsen af den civile befolkning i Irak, og landet er ramt af en række sanktioner, der er iværksat på grundlag af Sikkerhedsrådets resolutioner. Da der ikke har været fremsat de samme fordømmelser eller vedtaget de samme resolutioner i forhold til Tyrkiet, ville en tilsvarende aktion over for dette land, hvilket desuden ville være en aktion rettet mod et NATO-medlem, ikke nyde den samme internationale legitimitet.

Kommissionen vil for en ordens skyld henlede det ærede medlems opmærksomhed på det program, som den for nylig har iværksat til støtte for den regionale udvikling i den sydøstlige del af Tyrkiet. Til dette program er der knyttet en beløbsramme på 45 mio. EUR for perioden 2002-2005. Hovedformålet er at stimulere den økonomiske og sociale udvikling i regionen.